ለኮሚሽኑ ከሚቀርቡ የሙስና ጥቆማዎች እስከ 50 በመቶ በጨረታ ግዢ ዙሪያ መሆኑን ተገልጸ፡፡
ጨረታኪራይሰብሳቢነትንይከለክላል? በሚል ርእስ በዋልታ ክርክር መድረክ የተገኙት ሳታፊዎች እንደገለፁት ጨረታ ለኪራይ ሰብሳቢነት እንዳይጋለጥ ዘመናዊ አሰራር መዘርጋት አስፈላጊ መሆኑን አስገንዝበዋል ፡፡በክርክሩ ላይ የተገኙ የስራ ኃላፊዎች እንደገለፁት ጨረታ በመመሪያና በአሰራር ከተተገበረ ሙስናን ይከላከላል፡፡ ይሁንና በጨረታ ከሚከናወን ግዢ ጋር ተያይዞ የሚከሰቱ የሙስናና ብልሹ አሰራር ችግሮች እንዳሉም አመልክተዋል፡፡ውድድርን  መሰረት ያደረገ ግብይት ዘርግቶ በቂ መረጃ ያለው ገዢና ሻጭ ባለበት ሁኔታ ኪራይ ሰብሳቢነትን መከላከል እንደሚቻል የገለፁት የፌደራል ስነምግባርና ፀረሙስና ኮሚሽን የሙስና መከላከል ዳይሬክቶሬት ዳይሬክተር አቶ አክሊሉ ሙሉጌታ ናቸው፡፡እንደ አቶ አክሊሉ ገለፃ ፍትሃዊ ግዢ ለማካሄድ የሚያስችል የግዢ ስርዓት በሃገሪቱ ቢዘረጋም ስርዓቱ በሚፈለግበት ሁኔታ የማይካሄድበት ሁኔታ እንዳለ ጠቁመዋል ፡፡በዚህም ጥራት የሌላቸው እቃዎች ወደ ሃገር ውስጥ ይገባሉ፤ በተወሰኑ ግለሰቦች ልክ የሚሰፉ ዶክመንቶች እየተዘጋጁም ጨረታ ለኪራይ ሰብሳቢነት የሚጋለጥበት ሁኔታ ይከሰታል ብለዋል ፡፡እንደማሳያም ለኮሚሽኑ ከሚቀርቡ ጥቆማዎች 40 እና 50 በመቶ በግዢ ዙሪያ መሆኑን ገልፀዋል ፡፡በሃገራችን ተጨባጭ ሁኔታ የግዢ አዋጅን ተከትሎ የሚሰራበት የግዢ ስርአት አለ፤ ቅሬታ ሲፈጠርም ቅሬታ የሚቀርብበት ስርአት በመዘርጋቱ ቅሬታ አቅራቢ እስከፍርድቤት የሚሄድበት እድል ስላለው በተለይ ግልጽ ጨረታ ለኪራይ ሰብሳቢነት ክፍት ነው ማለት ያስቸግራል ያሉት ደግሞ የመንግስት ግዢና ንብረት ማስወገድ አገልግሎት ዋና ዳይሬክተር አቶ ይግዙ ጣባ ናቸው ፡፡በጨረታ የሚገዙ እቃዎች ጥራታቸው ዝቅተኛ ነው ስለሚባለው አቶ ይግዙ ሲገልፁ እጅግ በጣም ከፍተኛ ያልሆኑና በጣም ዝቅተኛ ያልሆነ አማካይ ፍላጎት መግለጫ እንደሚዘጋጁ አብራርተዋል፡፡ይህም መሰረት የሚያደርገው የመክፈል አቅም ነው ብለዋል ፡፡በጨረታ ላይ ተዋናዮች ብዙ መሆናቸውን የጠቆሙት ደግሞ በመንግስት ግዢና ንብረት አስተዳደር ኤጀንሲ በመንግስት ግዢ አስተዳደር ዳይሬክቶሬት ዳይሬክተር አቶ ነብዩ ኮከብ ናቸው ፡፡እንደእሳቸው ገለፃ የግዢ ስርዓቱ ተጠብቆ እያለ ተጫራቾች ከበስተጀርባ በመመሳጠር ሌሎች አጃቢ ተጫራቾች አደራጅተው ጨረታ ለኪራይ ሰብሳቢነት ሊጠቀሙበት ይችላሉ ፡፡በመሆኑም በጨረታ የተገኘ ዋጋ ሁሉ ትክክለኛ ነው ማለት ስለማይቻል የገበያ ጥናት ማድረግ ያስፈልጋል ብለዋል፡፡መስሪያቤቶች ለግዢ የሚሰጡት ትኩረት አናሳ መሆኑ በራሱ ግዢን ለኪራይ ሰብሳቢነት ሊያጋልጥ ይችላል ያሉት ደግሞ በፌደራል ከፍተኛ ፍርድ ቤት ንብረት ምዝገባና ቁጥጥር ኃላፊ አቶ ከተማ አድማሱ ናቸው፡፡ጨረታ በመመሪያና በአሰራር በትክክል ስራ ላይ ከዋለ ሙስናን ይከላከላል የሚል እምነት እንዳላቸው የመንግስት ግዢና ንብረት አስተዳደር ኤጀንሲ ምክትል ዋና ዳይሬክተር አቶ ጆንስ ገደፉ ገልፀዋል ፡፡አቶ ጆንስ እንዳሉት ጨረታ ለኪራይ ሰብሳቡነት እንዳያጋልጥ ዘመናዊ አሰራር መዘርጋት የግድ ይላል፡፡በሃገሪቱ የሚከናወነው ኦዲት ስራ ስርዓቱ ተጠብቋል ወይ ከሚል ክትትል ባለፈ በአጠቃላይ የግዢ አፈፃፀም ላይ ማተኮር እንዳለበትም ተገልጿል፡፡